Minki nié meer aanbieder van ‘Boer soek ŉ vrou’Minki van der Westhuizen (Foto: Facebook) Nadat Minki van der Westhuizen die afgelope twee seisoene as aanbieder van kykNET se gewilde werklikheidsreeks Boer soek ŉ vrou die harte van kykers verower het, gaan dié skoonheid die leisels van die program oorgee. Minki het Maandag in ŉ onderhoud met Maroela Media vertel dit was ŉ “moeilike besluit” om te neem om voortaan nié meer as aanbieder van die program op te tree nie. Sy sê die besluit is gemaak as gevolg van logistieke redes rondom haar derde kind se geboorte. Sy en haar man, Ernst, verwag dié bondeltjie in Maart vanjaar. “My hart is baie seer en dis vir my baie jammer dat ek die reeks nou moet verlaat,” vertel sy. “Dit sou egter nie vir my moontlik gewees het om reeds in April met die verfilming van die reeks te begin en dan my baba óf by die huis te los óf saam met my te neem nie. Ons wou graag nog ŉ kind gehad het, en ek het vir die Here gesê die tydsberekening moet vir my ŉ aanduiding wees of ek nog ŉ reeks moet doen, maar dit werk ongelukkig nié so uit nie.” Minki van der Westhuizen (Foto: Facebook) Die skoonheid sê hoewel sy “al hoe meer wonder” of sy nie ŉ fout gemaak het nie, is sy opgewonde om dié reeks van haar sitkamerbank te volg. “Ek besef my hart gaan selfs nog seerder wees as die verfilming van die reeks eintlik begin. Vir twee jaar lank het die reeks só ŉ groot deel van jou lewe uitgemaak, dat dit skoon vreemd voel om nié daarmee besig te wees nie. Ons is egter baie opgewonde om ons nuwe baba in die huis te verwelkom en ek gaan dié reeks beslis volg.” Dit gaan veral vir haar moeilik wees om nié te weet wat volgende in die reeks gebeur nie, vertel sy. “Van die lekkerste hoogtepunte wat ons op die reeks gehad het, was agter die skerms. Ek het saam met die wonderlikste span gewerk wat werklik die beste is in hulle velde. Dit was lekker om te weet wat die intriges is en wat volgende gaan gebeur – met die nuwe reeks gaan ek baie nuuskierig wees,” sê sy. Minki gaan ook nié by die Kaapstad-konsertreeks van Afrikaans is Groot te sien wees nie. Sy vertel hoewel sy jammer is om geleenthede te laat vaar, glo sy dat alles op die regte tyd gebeur en dat baie ander geleenthede ook nog oor haar pad gaan kom. “Ek moet eintlik bly wees om bietjie ŉ breek te vat om te verhoed dat mense moeg raak vir my,” terg sy. “In alle erns: Ek is ongelooflik passievol oor televisie en sal graag wil terugkeer televisie toe, maar ek glo ook dat alles op sy tyd gebeur en ons is opgewonde oor ons nuwe bondeltjie saam met wie ons nou baie tyd gaan kan deurbring. Boer soek ŉ vrou was ŉ blessing – en as ek gelukkig genoeg is sal so ŉ geleentheid weer oor my pad kom.” Minki se wenke aan die nuwe aanbieder: kykNET het nog nie ŉ nuwe aanbieder vir die reeks bekend gemaak nie.